Projektas

TAURAGĖS RAJONO SAVIVALDYBĖS TARYBA

SPRENDIMAS

DĖl PALYDĖJIMO PASLAUGOS JAUNUOLIAMS ORGANIZAVIMO TAURAGĖS RAJONO SAVIVALDYBĖJE TVARKOS APRAŠO PATVIRTINIMO

2022 m. d. Nr. TSP-

Tauragė

Vadovaudamasi Lietuvos Respublikos vietos savivaldos įstatymo 6 straipsnio 12 punktu, 16 straipsnio 4 dalimi, Socialinių paslaugų katalogo, patvirtinto Lietuvos Respublikos socialinės apsaugos ir darbo ministro 2006 m. balandžio 5 d. įsakymu Nr. A1-93 „Dėl Socialinių paslaugų katalogo patvirtinimo“, 8.10 punktu, Perėjimo nuo institucinės globos prie šeimoje ir bendruomenėje teikiamų paslaugų neįgaliesiems ir likusiems be tėvų globos vaikams 2014–2023 metų veiksmų planu, patvirtintu Lietuvos Respublikos socialinės apsaugos ir darbo ministro 2014 m. vasario 14 d. įsakymu Nr. A1-83 „Dėl Perėjimo nuo institucinės globos prie šeimoje ir bendruomenėje teikiamų paslaugų neįgaliesiems ir likusiems be tėvų globos vaikams 2014–2023 metų veiksmų plano patvirtinimo“, Tauragės rajono savivaldybės taryba nusprendžia:

1. Patvirtinti palydėjimo paslaugos jaunuoliams organizavimo Tauragės rajono savivaldybėje tvarkos aprašą (pridedama).

2. Nustatyti, kad šis sprendimas įsigalioja 2022 m. balandžio 1 d.

3. Paskelbti šį sprendimą Teisės aktų registre ir Tauragės rajono savivaldybės interneto svetainėje.

Savivaldybės meras

Administracijos direktorė

Gintarė Rakauskienė

Parengė

Aida Lasauskienė

Socialinės paramos skyriaus vyriausioji specialistė,

Tel. (8 446) 62 838, el. p. aida.lasauskiene@taurage.lt

PATVIRTINTA

Tauragės rajono savivaldybės tarybos

2022 m. d. sprendimu Nr. 1-

PALYDĖJIMO PASLAUGOS JAUNUOLIAMS ORGANIZAVIMO TAURAGĖS RAJONO SAVIVALDYBĖJE TVARKOS APRAŠAS

I SKYRIUS

BENDROSIOS NUOSTATOS

1.	Palydėjimo paslaugos jaunuoliams organizavimo Tauragės rajono savivaldybėje tvarkos aprašas (toliau – Aprašas) nustato palydėjimo paslaugos jaunuoliams tikslus, principus, teikimo tvarką bei etapus, palydėjimo paslaugos atvejo vadybininko veiklą, pagalbos tikslinės grupės jaunuoliams koordinavimą ir teikimą, palydėjimo paslaugos finansavimą ir veiklos kokybės priežiūrą.

2.	Apraše vartojamos sąvokos:

2.1.	palydėjimo paslauga jaunuoliams – visuma tarpusavyje susijusių paslaugų ir (ar) priemonių, kurios teikiamos, siekiant padėti palydėjimo paslaugos jaunuoliams gavėjams prisitaikyti prie socialinės aplinkos, ugdyti jų gebėjimus spręsti kylančias socialines ir kitas problemas, t. y. palengvinti palydėjimo paslaugos jaunuoliams gavėjų socialinę integraciją bendruomenėje;

2.2.	jaunuolis, kuriam teikiama palydėjimo paslauga: 16–21 metų amžiaus asmuo, paliekantis/palikęs globos sistemą arba socialinę riziką patiriančią šeimą (toliau – jaunuolis);

2.3.	palydėjimo paslaugos jaunuoliams teikėjas – Tauragės šeimos gerovės centras (toliau – Centras);

2.4.	apgyvendinimo paslauga – tai socialinės priežiūros paslauga, kai jaunuoliui suteikiama gyvenamoji vieta Savarankiško gyvenimo namuose, derinant tai su individualia palydėjimo paslaugos atvejo vadybininko (socialinio darbuotojo) pagalba ir kitomis paslaugomis, padedančiomis ugdyti ir palaikyti jaunuolio socialinius ir savarankiško gyvenimo įgūdžius;

2.5.	palydėjimo paslaugos jaunuoliams atvejo vadybininkas – socialinis darbuotojas, taikantis atvejo vadybos metodą palydėjimo paslaugoje, siekiantis optimalaus jaunuolio socialinio funkcionavimo visuomenėje;

2.6. savarankiško gyvenimo planas (toliau – SGP) – socialinių ir psichologinių pagalbos priemonių visuma, užtikrinanti kokybišką reikalingų paslaugų organizavimą ir teikimą jaunuoliui, gyvenančiam rūpintojų arba socialinę riziką patiriančioje šeimoje, taip pat gyvenančiam skyriumi nuo savo rūpintojų ar tėvų;

2.7. kitos Apraše vartojamos sąvokos atitinka Lietuvos Respublikos civiliniame kodekse (toliau – Civilinis kodeksas), Lietuvos Respublikos socialinių paslaugų įstatyme, Lietuvos Respublikos vaiko teisių apsaugos pagrindų įstatyme, Lietuvos Respublikos šeimynų įstatyme, Lietuvos Respublikos jaunimo politikos pagrindų įstatyme, Lietuvos Respublikos išmokų vaikams įstatyme, Lietuvos Respublikos socialinės apsaugos ir darbo ministro įsakymu patvirtintame Socialinės globos normų apraše, Vaiko globos (rūpybos) organizavimo nuostatų sąvokas.

3. Palydėjimo paslaugą sudaro: bendrosios socialinės paslaugos (informavimas, konsultavimas, tarpininkavimas ir atstovavimas ir kitos paslaugos, teikiamos pagal Jaunuolių poreikius bei paslaugos teikėjo galimybes) ir specialiosios socialinės paslaugos (socialinė priežiūra, apgyvendinimas, socialinių įgūdžių ugdymas ir palaikymas bei kitos paslaugos).

II SKYRIUS

PALYDĖJIMO PASLAUGOS JAUNUOLIAMS TIKSLAI, PRINCIPAI IR UŽDAVINIAI

4. Palydėjimo paslaugos pagrindinis tikslas - užtikrinti, kad kiekvienam mažiau galimybių turinčiam 16–21 metų jaunuoliui būtų prieinama ir suteikiama reikalinga konsultacinė, psichosocialinė ir kita pagalba bei tikslinės paslaugos, siekiant jaunuolio sėkmingos adaptacijos bendruomenėje.

5. Palydėjimo paslaugos organizavimo principai:

5.1. pagarba ir nešališkumu grįstų ilgalaikių santykių kūrimas – palydėjimo paslaugos planavimas ir vykdymas yra lygiaverčio santykio kūrimo procesas tarp specialisto ir jaunuolio, grįstas abipusiu pasitikėjimu ir pagarbos bei saugaus ryšio sukūrimu; pagalba palydėjimo paslaugoje turi būti teikiama, atsižvelgiant į jaunuolio situaciją, įsiklausant į jo norus, lūkesčius, abejones bei baimes, o taip pat motyvuoti jaunuolį ir suteikti jam galimybes apsispręsti dėl savo gyvenimo tikslų bei atlikti su jo gyvenimu susijusias užduotis savarankiškai;

5.2. aktyvaus dalyvavimo siekimas – jaunuolio nuomonė, lūkesčiai, patirtis, turimas potencialas ir jo aktyvus vaidmuo bei įsitraukimas turi būti palydėjimo paslaugos organizavimo pagrindas, sudarant ir įgyvendinant SGP;

5.3. žmogaus teisių apsauga ir užtikrinimas – visi su palydėjimo paslaugos procesu susiję veiksmai atliekami vadovaujantis žmogaus teisių ir laisvių prioritetu;

5.4. tarpinstitucinis bendradarbiavimas – sprendžiant su jaunuolio savarankiško gyvenimo pradžia ir palydėjimo paslauga susijusius klausimus, būtinas įvairių sričių atstovų glaudus ir koordinuotas bendradarbiavimas, teikiant kompleksinę pagalbą;

5.5. individualumo principas – palydėjimo paslaugos teikiamos, atsižvelgiant į individualius jaunuolio poreikius;

5.6. konfidencialumo principas – jaunuoliui ir jo šeimai užtikrinamos teisės į asmens duomenų apsaugą, neatskleidžiant konfidencialią informaciją sudarančių duomenų tretiesiems asmenims, išskyrus atvejus, kuriuos numato Lietuvos Respublikos įstatymai; jaunuolio asmens duomenys tvarkomi vadovaujantis 2016 m. balandžio 27 d. Europos Parlamento ir Tarybos reglamentu (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva 95/46/EB (Bendrasis duomenų apsaugos reglamentas), Lietuvos Respublikos asmens duomenų teisinės apsaugos įstatymu ir kituose teisės aktuose, susijusiuose su asmens duomenų tvarkymu ir apsauga, įtvirtintais asmens duomenų tvarkymo reikalavimais.

6. Palydėjimo paslaugos jaunuoliams uždaviniai:

6.1. įvertinti pagalbos priemonių poreikį, organizuoti šių priemonių ir paslaugų tinklo prieinamumą bei paslaugų teikimą Tauragės rajono savivaldybės teritorijoje;

6.2. teikti konsultacijas, susijusias su jaunuolio savarankiško gyvenimo planavimu, tėvams, rūpintojams, jaunuoliams ir su jaunuoliu dirbantiems specialistams.

III SKYRIUS

PALYDĖJIMO PASLAUGOS JAUNUOLIAMS ATVEJO VADYBOS PROCESAS

7. Palydėjimo paslaugos jaunuoliams procesas – tai tarpusavyje susijusių jaunuolio pasirengimo savarankiškam gyvenimui ir adaptacijos bendruomenėje etapų visuma, kurių tikslas yra užtikrinti, kad kiekvienas jaunuolis turėtų galimybę įgyti savarankiškam gyvenimui reikiamų žinių ir įgūdžių bei gauti reikiamą pagalbą ir paramą, stiprinti gebėjimą savarankiškai priimti sprendimus, atitinkančius jaunuolio interesus ir gerovę.

8. Paslaugos teikiamos atvejo vadybos metodu, kai su kiekvienu jaunuoliu individualiai dirba palydėjimo paslaugos atvejo vadybininkas – darbuotojas, koordinuojantis palydėjimo paslaugos atvejo vadybos procesą. Šį procesą sudaro: jaunuolio individualių poreikių, jo socialinės aplinkos ir galimų pagalbos šaltinių įvertinimas, SGP sudarymas ar individualaus socialinės globos plano (toliau – ISGP) tikslinimas, SGP ar ISGP įgyvendinimas, koordinuojant bei nuolat vertinant teikiamas paslaugas bei kitą pagalbą, paslaugų, reikalingų kompleksiškam jaunuolio problemų sprendimui, prieinamumo užtikrinimas, tarpinstitucinis bendradarbiavimas, jaunuolio palaikymas ir situacijos pokyčio stebėjimas (monitoringas), paslaugos teikimo užbaigimas bei įvertinimas.

9. Jaunuoliams teikiamą palydėjimo paslaugą sudaro 2 tarpusavyje susiję etapai:

9.1. pasirengimo savarankiškam gyvenimui etapas;

9.2. perėjimo į savarankišką gyvenimą etapas.

10. Pasirengimo savarankiškam gyvenimui etapo paslauga organizuojama 16-18 metų amžiaus jaunuoliams:

10.1. Valstybės vaiko teisių apsaugos ir įvaikinimo tarnybos įgaliotų teritorinių vaiko teisių apsaugos skyrių (toliau – VTAS) teikimu, kai jaunuolis gyvena globos institucijoje ar bendruomeniniuose vaikų globos namuose;

10.2. Globos centro teikimu, kai jaunuolis gyvena rūpintojo ar budinčio globotojo šeimoje;

10.3. atvejo vadybininko, dirbančio su socialinę riziką patiriančia šeima, teikimu, kai jaunuolis gyvena socialinę riziką patiriančioje šeimoje ar savarankiškai.

11. Likus trims mėnesiams iki jaunuolio pilnametystės, organizuojamas SGP ar ISGP aptarimas, kuriame įvertinamas paslaugų teikimas, jų kokybė ir kartu su jaunuoliu aptariamas sekantis palydėjimo paslaugos etapas.

12. Jaunuolis, sulaukęs pilnametystės, informuojamas apie galimybę gauti perėjimo į savarankišką gyvenimą etapo paslaugas. Jaunuoliui sutikus, organizuojamas paslaugos teikimo aptarimas, atsižvelgiant į paslaugos specifiką. Įvertinamos jaunuolio galimybės gyventi savarankiškai, numatomas tolimesnis paslaugų teikimo turinys bei apimtys, tai pažymint jaunuolio SGP ar ISGP.

13. Perėjimo į savarankišką gyvenimą etapas – tai palydėjimo paslauga jaunuoliui, kai jis palieka globos įstaigą, rūpintojų ar socialinę riziką patiriančios šeimos namus ir pradeda gyventi savarankiškai. Šio etapo paslaugos organizuojamos 18–21 metų amžiaus tikslinės grupės jaunuoliams.

14. Perėjimo į savarankišką gyvenimą tikslas – padėti jaunuoliui pasirengti savarankiškam gyvenimui ir užtikrinti jo poreikius, jei to padaryti nepavyko jaunuoliui esant rūpyboje ar gyvenant socialinę riziką patiriančioje šeimoje ir toks poreikis numatytas SGP ar ISGP. Šiame etape yra teikiamos bendrosios socialinės paslaugos (informavimas, konsultavimas ir tarpininkavimas) ir specialiosios socialinės paslaugos (apgyvendinimas, socialinių įgūdžių ugdymas, palaikymas ir (ar) atkūrimas ir kitos paslaugos), priklausomai nuo jaunuolio savarankiškumo lygio ir jo galimybių gyventi nuomojamame, nuosavame būste ar mokymo įstaigos bendrabutyje.

15. Perėjimo į savarankišką gyvenimą etapas apima:

15.1. palydėjimo paslaugą be apgyvendinimo;

15.2. palydėjimo paslaugą su apgyvendinimu.

16. Perėjimo į savarankišką gyvenimą etapas be apgyvendinimo paslaugos – tai etapas, kai jaunuolis, palikęs rūpintojų ar savo šeimą, pradeda gyventi savarankiškai nuosavame ar nuomojamame būste, mokymo įstaigos bendrabutyje ar kitur, tačiau ne visi SGP ar ISGP numatyti tikslai yra pasiekti arba SGP ar ISGP nebuvo sudarytas, ir jaunuolis pageidauja gauti palydėjimo paslaugas, nes jam vis dar trūksta įgūdžių gyventi savarankiškai ir reikia palaikymo. Paslauga teikiama, kol palydėjimo paslaugos atvejo vadybininkas kartu su jaunuoliu priima sprendimą dėl jaunuolio galimybės gyventi savarankiškai arba jaunuoliui pradedama teikti perėjimo į savarankišką gyvenimą etapo su apgyvendinimu paslauga arba jis atsisako paslaugų teikimo.

17. Perėjimo į savarankišką gyvenimą etapo be apgyvendinimo paslauga gali būti teikiama jaunuoliams, gyvenusiems (laikinai gyvenantiems) socialinės globos įstaigoje, rūpintojų ar tėvų šeimose, patiriančiose socialinę riziką, bendradarbiaujant su jų biologinėmis šeimomis, jeigu tokia galimybė yra.

18. Vadovaujantis Socialinės globos normų aprašo nuostatomis, perėjimo į savarankišką gyvenimo etapą paslauga gali būti teikiama ir jaunuoliams nuo 16 metų, apgyvendinant jaunuolį Savarankiško gyvenimo namuose, kai tam yra gautas Tauragės VTAS sutikimas.

19. Perėjimo į savarankišką gyvenimą etapo su apgyvendinimo paslauga tikslas – teikti socialinės priežiūros paslaugas jaunuoliams, kurie dėl įvairių priežasčių negali ar nepajėgia savarankiškai gyventi savame ar kitame būste (mokymo įstaigos bendrabutyje, nuomojamame būste, tėvų, artimųjų namuose ar kitur), neturintiems pastovios gyvenamosios vietos, atsidūrusiems krizinėje situacijoje, neturintiems reikiamų socialinių įgūdžių savarankiškam gyvenimui.

20. Perėjimo į savarankišką gyvenimą su apgyvendinimu paslauga gali būti teikiama 16–21 metų amžiaus jaunuoliams, gyvenusiems socialinės globos namuose, rūpintojų šeimose, tėvų šeimose, patiriančiose socialinę riziką, bendradarbiaujant su jų biologinėmis šeimomis, jeigu tokia galimybė yra. Paslauga turi būti teikiama nuo jaunuolio apgyvendinimo dienos ir tęsiama, kol jaunuolis pradeda gyventi savarankiškai, atsisako teikiamų paslaugų arba nusprendžia dalyvauti Perėjimo į savarankišką gyvenimą etape be apgyvendinimo paslaugos.

21. Perėjimo į savarankišką gyvenimą etapo su apgyvendinimo paslauga turinį sudaro bendrosios socialinės paslaugos (informavimas, konsultavimas, tarpininkavimas ir atstovavimas ir kitos paslaugos, teikiamos pagal jaunuolių poreikius bei paslaugos teikėjo galimybes) ir specialiosios socialinės paslaugos (apgyvendinimas, socialinių įgūdžių ugdymas, palaikymas ir (ar) atkūrimas bei kitos paslaugos).

IV SKYRIUS

PALYDĖJIMO PASLAUGOS JAUNUOLIAMS ORGANIZAVIMAS IR TEIKIMAS

22. Prašymą-paraišką SP-8 formą (toliau – prašymas), patvirtintą Lietuvos Respublikos socialinės apsaugos ir darbo ministro 2005 m. birželio 27 d. įsakymu Nr. A1-183 „Dėl kai kurių socialinei paramai gauti reikalingų formų patvirtinimo“ 1.8 papunkčiu, dėl palydėjimo paslaugos gali pateikti:

22.1. Centras arba globos centras, nurodydamas jaunuolius, kuriems ši paslauga reikalinga;

22.2. socialinis darbuotojas, dirbantis su socialinę riziką patiriančiomis šeimomis, kuriose nėra užtikrinamas jaunuolių savarankiškumo ugdymas;

22.3. jaunuolis, kuris norėtų tokią paslaugą gauti.

23. Prašymas pateikiamas Centrui.

24. Centro darbuotojas, atsakingas už palydėjimo paslaugos jaunuoliams teikimo organizavimą, gavęs prašymą dėl palydėjimo paslaugos teikimo, per 14 darbo dienų nuo prašymo gavimo dienos įvertina palydėjimo paslaugos poreikį konkrečiam jaunuoliui, užpildydamas Asmens (šeimos) socialinių paslaugų poreikio vertinimo formą, patvirtintą Lietuvos Respublikos socialinės apsaugos ir darbo ministro 2006 m. balandžio 5 d. įsakymu Nr. A1-94 „Dėl Asmens (šeimos) socialinių paslaugų poreikio nustatymo ir skyrimo tvarkos aprašo ir senyvo amžiaus asmens bei suaugusio asmens su negalia socialinės globos poreikio nustatymo metodikos patvirtinimo“ (toliau – Poreikio vertinimas), ir kartu su Aprašo 10.1-10.3 papunkčiuose numatytų institucijų atitinkamais teikimais pateikia Tauragės rajono savivaldybės administracijos Socialinės paramos skyriui (toliau – Socialinės paramos skyrius).

25. Sprendimą dėl palydėjimo paslaugos jaunuoliams skyrimo ar nutraukimo priima Socialinės paramos skyriaus vedėjas, užpildydamas sprendimo dėl socialinių paslaugų asmeniui (šeimai) skyrimo SP-9 formą (toliau – Sprendimas), patvirtintą Lietuvos Respublikos socialinės apsaugos ir darbo ministro 2005 m. birželio 27 d. įsakymu Nr. A1-183 „Dėl kai kurių socialinei paramai gauti reikalingų formų patvirtinimo“.

26. Sprendimas priimamas per 5 darbo dienas nuo Prašymo pateikimo Socialinės paramos skyriui dienos.

27. Socialinės paramos skyriaus atsakingas specialistas Sprendimo dėl paslaugos skyrimo ar nutraukimo patvirtintą kopiją per 5 darbo dienas nuo jo priėmimo dienos pateikia Centrui.

28. Centras supažindina jaunuolį bei jo įstatyminius atstovus su Sprendimu.

29. Palydėjimo paslaugą jaunuoliams organizuoja Centro direktoriaus paskirtas atsakingas darbuotojas.

30. Atsakingas darbuotojas, gavęs dokumentus, sudaro paslaugų gavėjo bylą, kuri yra saugoma Centre.

31. Palydėjimo paslauga pradedama teikti, pasirašius paslaugos teikimo sutartį, kurioje nustatomas paslaugos teikimo sąlygos, terminas, mokėjimo už socialines paslaugas dydis ir tvarka, šalių teisės ir pareigos bei sutarties nutraukimo sąlygos (toliau – Sutartis).

32. Sutarties formą tvirtina Centro direktorius.

33. Sutartį su nepilnamečiu jaunuoliu pasirašo jaunuolis, jo atstovas pagal įstatymą ir Centro direktorius ar jo įgaliotas darbuotojas.

34. Sutartį su jaunuoliu, kuriam sukako 18 metų, pasirašo jaunuolis ir Centro direktorius ar jo įgaliotas darbuotojas. Sutartyje numatomos šios privalomos sąlygos:

34.1. jaunuolis mokosi, dirba arba artimiausiu laiku planuoja įsidarbinti;

34.2. jaunuolis laikosi nustatytų taisyklių ir dalyvauja paslaugas teikiančios įstaigos veiklose;

34.3. jaunuolis bendradarbiauja su palydėjimo paslaugos atvejo vadybininku, rengiant ir įgyvendinant SGP ar ISGP.

35. Jaunuolis, kuris trijų mėnesių laikotarpyje nesimoko, nedirba ir neįsidarbina, netenka teisės gauti apgyvendinimo paslaugos Savarankiško gyvenimo namuose, išskyrus nenumatytas aplinkybes (liga, nustatytas neįgalumas, patirtos fizinės ir psichologinės traumos, kiti nenumatyti atvejai).

36. Jaunuolis, kuris paskirtos apgyvendinimo paslaugos atsisakė arba neteko teisės į šią paslaugą, gali gauti šią paslaugą pakartotinai, jei toks poreikis bus nustatytas, tačiau ne daugiau kaip du kartus.

37. Didžiausias leistinas jaunuolių, gaunančių palydėjimo paslaugą su apgyvendinimu Savarankiško gyvenimo namuose, skaičius yra 8.

38. Esant sprendimui skirti palydėjimo paslaugą jaunuoliui, tačiau tuo metu įstaigai negalint teikti paslaugos dėl užimtumo, jaunuolis pagal sprendimo gavimo datą įrašomas į Centre esančią eilę paslaugoms gauti. Už jos sudarymą atsakingas Centro direktoriaus paskirtas atsakingas darbuotojas.

39. Jaunuolis virš 18 metų amžiaus iš Centro gali išvykti laikinai, tačiau išvykimo terminas ir sąlygos įforminamos raštu.

40. Palydėjimo paslaugos jaunuoliui virš 18 metų amžiaus teikimas sustabdomas arba nutraukiamas šiais atvejais:

40.1. asmens rašytiniu prašymu;

40.2. asmeniui sistemiškai pažeidinėjant įstaigos vidaus tvarkos taisykles;

40.3. pasikeitus aplinkybėms, turinčioms įtakos jaunuolio socialinių paslaugų poreikiui tenkinti;

40.4. paaiškėjus, kad jaunuolis, besikreipiantis dėl socialinių paslaugų gavimo, sąmoningai pateikė neteisingą informaciją socialinių paslaugų poreikiui nustatyti;

40.5. kitais šiame Apraše nenumatytais atvejais, kai pažeidžiami kitų jaunuolių saugumas bei interesai.

41. Palydėjimo paslauga jaunuoliams turi būti pradėta teikti ne vėliau kaip per 30 darbo dienų nuo prašymo gavimo dienos.

42. Centro direktorius patvirtina palydėjimo paslaugos atvejo vadybininko (socialinio darbuotojo) funkcijas.

43. Palydėjimo paslaugos atvejo vadybininkai, tiesiogiai su jaunuoliais dirbantys darbuotojai, turi būti įgiję Socialinių paslaugų įstatymo 20 straipsnyje nurodytą išsilavinimą arba turi būti įgiję psichologijos ar edukologijos kvalifikacinį laipsnį.

V SKYRIUS

PALYDĖJIMO PASLAUGOS JAUNUOLIAMS FINANSAVIMAS

44. Palydėjimo paslaugos ir apgyvendinimo paslaugos finansuojamos iš savivaldybės biudžeto lėšų, skirtų socialinėms paslaugoms finansuoti, ir iš valstybės biudžeto specialių tikslinių dotacijų savivaldybių biudžetams, skirtų globos (rūpybos) išmokoms, išmokoms vaikams mokėti, socialinei paramai mokiniams teikti. Šias paslaugas per socialinių paslaugų įstaigas finansuoja ta savivaldybė, kurios teritorijoje faktinę gyvenamą vietą yra deklaravęs jaunuolis.

45. Savivaldybė skiria lėšas Centrui už palydėjimo paslaugas jaunuoliams visuose palydėjimo paslaugos etapuose.

46. Lėšos, skirtos vaiko išlaikymui globos įstaigoje (taip pat ir pilnamečiui jaunuoliui, kuris tęsia mokslą bendrojo lavinimo, profesinio ugdymo ar pagal specialiuosius ugdymosi poreikius užtikrinančias programas), skiriamos palydėjimo paslaugos ir apgyvendinimo paslaugai užtikrinti. Jaunuoliui nuo 18 iki 21 metų amžiaus, kuris tęsia mokslą bendrojo lavinimo, profesinio ugdymo ar pagal specialiuosius ugdymosi poreikius užtikrinančias programas, lėšos numatytos individualiems poreikiams tenkinti (maistui, higienos reikmenims, drabužiams ir kt. poreikiams užtikrinti) pervedamos į jaunuolio asmeninę sąskaitą naudotis savarankiškai, Centro nustatyta tvarka, atsižvelgiant į jaunuolio savarankiškumą jomis disponuoti.

47. Už apgyvendinimo paslaugas dirbantys jaunuoliai virš 18 metų moka už sunaudotą vandenį ir elektros energiją pagal jų butuose įrengtus elektros ir vandens skaitiklių parodymus, o jų nesant – pagal vidutinį nustatytą normatyvą vienam asmeniui už sunaudotą vandens, elektros energijos kiekį. Mokestis už patalpų šildymą apskaičiuojamas proporcingai kiekvieno kambario (patalpos) šildomam plotui ir mokama pagal Centro administracijos pateiktas sąskaitas.

48. Tauragės rajono savivaldybės administracija visose palydimosios globos etapuose jaunuoliams skiria:

48.1. vaiko globos (rūpybos) išmokas, mokamas Lietuvos Respublikos išmokų vaikams įstatymo nustatyta tvarka;

48.2. išmokas vaikui, mokamas Lietuvos Respublikos išmokų vaikams įstatymo nustatyta tvarka, vaikui skirtas slaugos ir priežiūros (pagalbos) išlaidų tikslines kompensacijas, mokamas pagal Lietuvos Respublikos tikslinių kompensacijų įstatymą, ir kitas išmokas, jei teisė gauti šias išmokas numatyta įstatymuose.

49. Asmens (šeimos) pajamos, finansinės galimybės mokėti už apgyvendinimo Savarankiško gyvenimo namuose paslaugą ir mokėjimo dydis apskaičiuojamas vadovaujantis Socialinių paslaugų įstatymo nuostatomis, Mokėjimo už socialines paslaugas tvarkos aprašu, patvirtintu Lietuvos Respublikos Vyriausybės 2006 m. birželio 14 d. nutarimu Nr. 583 „Dėl mokėjimo už socialines paslaugas tvarkos aprašo patvirtinimo“.

50. Jaunuolis, kurio pajamos didesnės už dvigubą VRP dydį, už apgyvendinimo paslaugą moka:

50.1. jeigu pajamos nuo 2 iki 3 VRP dydžio – 5 proc. asmens pajamų;

50.2. jeigu pajamos nuo 3 iki 4 VRP dydžio – 10 proc. asmens pajamų;

50.3. jeigu pajamos nuo 4 iki 5 VRP dydžio – 15 proc. asmens pajamų.

51. Jaunuolio ir įstaigos teisės ir pareigos, susijusios su asmens mokėjimu už paslaugas, nustatomos rašytine sutartimi, kurioje nustatytas konkretus asmens mokėjimo už socialines paslaugas dydis pinigine išraiška ir mokėjimo tvarka.

52. Jaunuolis už suteiktas socialines paslaugas sąskaitoje nurodytą pinigų sumą sumoka iki kito mėnesio 25 dienos.

53. Mokėjimo už trumpiau nei vieną kalendorinį mėnesį teikiamas paslaugas dydis nustatomas proporcingai teikiamų paslaugų trukmei.

VI SKYRIUS

BAIGIAMOSIOS NUOSTATOS

54. Jaunuolis ar jo įstatyminis atstovas privalo teikti socialiniams darbuotojams informaciją, susijusią su jaunuolio socialinių paslaugų poreikio vertinimu. Jaunuolis ar įstatyminis atstovas atsako už pateikiamų vertinti duomenų tikrumą bei informacijos teisingumą.

55. Centras, teikiantis palydėjimo paslaugą jaunuoliams, yra atsakingas už teikiamų paslaugų kokybę, jų koordinavimą bei paslaugų kokybės priežiūrą.

56. Už teisingą dokumentų apskaitą atsako Centro atsakingas darbuotojas.

57. Centras periodiškai, bet ne rečiau kaip kartą metuose vykdo palydėjimo paslaugos atvejo vadybininko bei savarankiško gyvenimo namų socialinio darbuotojo vykdomos veiklos kokybės vertinimą (SGP peržiūros, grupiniai susitikimai, diskusijos ir pan.).

58. Socialinės paramos skyrius vykdo Centro, teikiančių palydėjimo paslaugą, veiklos kokybės priežiūrą ir kontrolę.

__________________________